क्षतिग्रस्त नाले में पसरी गंदगी, सफाई की मांग
धरियावद|नगर केउदयपुर रोड तरावड़ी से निकलने वाले नाला जो प्रतापगढ़ रोड होते हुए कर्ममोचिनी नदी में जाकर मिलता है। सड़क के एक किनारे नाले का निर्माण नरेगा योजना से कराया गया था लेकिन जगह-जगह नाला खुला पड़ा हुआ है। कई जगह मकान मालिकों ने अपनी सुविधा और दुर्घटना से बचने के लिए नाले को सीमेंट से ढंक दिया। अधिकतर जगह पर नाला खुला हुआ है। जिससे गंदगी पसरी पड़ी है। ग्रामीणों ने बताया कि आए दिन नाले के अंदर पशु गिर जाने से मौत हो जाती है। तीन साल में नाला जगह-जगह से क्षतिग्रस्त होकर जर्जर हो गया। कभी भी बड़ा हादसा होने का अंदेशा बना हुआ है। सफाई के लिए एसडीएम और ग्राम पंचायत को ग्रामीणों ने लिखित में शिकायत की लेकिन अभी तक सफाई नहीं की गई।
जिससे दिनों-दिन गंदगी बढ़ती जा रही है। नाले से बदबू आने से लोग परेशान हो रहे है। ग्रामीणों ने बताया कि बैंक ऑफ बड़ौदा के पास तरावड़ी का पानी निकलकर नाले में शामिल हो रहा है। कई जगह नाले के रूप में पानी बह रहा है। प्लास्टिक और कचरे के ढेर से पूरा मोहल्ला परेशान है। ग्रामीणों ने शीघ्र ही नाले की सफाई कराकर बाकी रास्ते पर पुलिया निर्माण कराने की मांग की है।
hin_Deva hin_Deva hin_Deva